
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 9.12.2014                                                                                                                                                                                                                                  Pl-x 324/2014


    R A P O R T
asupra

Propunerii legislative privind localitatea Pungeşti

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind localitatea Pungeşti, trimisă cu adresa nr. Plx. 324/2014 din 16 iunie 2014 şi înregistrată în cadrul comisiei sub nr. 4c-11/699 din 16 iunie 2014.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul, în calitate de primă Cameră sesizată, a respins propunerea legislativă în şedinţa din data de 10 iunie 2014.   

Propunerea legislativă are un singur articol: „Toţi oamenii sunt egali, dar unii oameni sunt mai egali decât alţii”.

Consiliul legislativ a avizat negativ proiectul prezentului act normativ, prin avizul cu nr. 150/17 februarie 2014. 

În conformitate cu dispoziţiile art. 55 din Regulamentul Camerei Deputaţilor, republicat, cu modificările şi completările ulterioare, la dezbaterea proiectului de lege a fost invitat să participe iniţiatorul propunerii legislative, domnul Remus CERNEA, deputat independent.

La lucrări membrii comisiei au fost prezenţi conform listei de prezenţă.  

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 09.12.2014. 

În urma dezbaterilor, membrii Comisiei juridice, de disciplină şi imunităţi au hotărât, cu majoritate (17 voturi pentru şi o abţinere) , să propună plenului Camerei Deputaţilor respingerea propunerii legislative privind localitatea Pungeşti, din următoarele considerente:

Propunerea legislativă este în contradicţie cu dispoziţiile exprese privind egalitatea în drepturi cuprinse în Constituţia României, Declaraţia universală a drepturilor omului, precum şi Carta drepturilor fundamentale a Uniunii Europene. 

Dispoziţiile la care facem referire sunt următoarele:

· art.16 alin.(1) şi (2) din Constituţia României: Egalitatea în drepturi

„(1) Cetăţenii sunt egali în faţa legii şi a autorităţilor publice, fără privilegii şi fără discriminări.

(2) Nimeni nu este mai presus de lege".

-
art. l din Declaraţia Universală a Drepturilor Omului

„Toate fiinţele umane se nasc libere şi egale în demnitate şi în drepturi. Ele sunt înzestrate cu raţiune şi conştiinţă şi trebuie să se comporte unele faţă de altele în spiritul fraternităţii".

- art.20 din Carta drepturilor fundamentale a Uniunii Europene: Egalitatea în faţa legii: „Toate persoanele sunt egale în faţa legii".
În raport cu obiectul şi conţinutul reglementării, proiectul de lege face parte din categoria legilor ordinare.

                    PREŞEDINTE,                                          SECRETAR,       
               Liviu Bogdan CIUCĂ                       Sorin Constantin STRAGEA
Şef serviciu,

Ciprian BUCUR

